CELEX: 52011PC0614
Language: mt
Date: 2011-10-06
Title: Proposta għal REGOLAMENT TAL-PARLAMENT EWROPEW U TAL-KUNSILL dwar dispożizzjonijiet speċifiċi li jikkonċernaw il-Fond Ewropew għall-Iżvilupp Reġjonali, u l-Investiment li għandu fil-mira t-tkabbir ekonomiku u l-impjiegi, u jirrevoka r-Regolament (EC) No 1080/2006

|
			
		
		
		52011PC0614
		
			Proposta għal REGOLAMENT TAL-PARLAMENT EWROPEW U TAL-KUNSILL dwar dispożizzjonijiet speċifiċi li jikkonċernaw il-Fond Ewropew għall-Iżvilupp Reġjonali, u l-Investiment li għandu fil-mira t-tkabbir ekonomiku u l-impjiegi, u jirrevoka r-Regolament (EC) No 1080/2006 /* KUMM/2011/0614 finali - 2011/0275 (COD) */
			
				
		
		
			
			   	MEMORANDUM TA’ SPJEGAZZJONI
1.           IL-KUNTEST TAL-PROPOSTA
Fid-29 ta' Ġunju 2011,
il-Kummissjoni adottat proposta għall-qafas finanzjarju multiannwali li
jmiss għall-perjodu 2014-2020: Baġit għall-Ewropa 2020[1].
Fil-proposta tagħha, il-Kummissjoni ddeċidiet li l-politika ta'
koeżjoni għandha tibqa' element essenzjali mill-pakkett finanzjarju
li jmiss, u enfasizzat l-irwol ċentrali li għandha sabiex titwassal
l-istrateġija Ewropa 2020[2]. 
Il-Kummissjoni għaldaqstant ipproponiet
numru ta' bidliet importanti għal kif tiġi mfassla u implimentata
l-politika ta' koeżjoni. Fost l-elementi prinċipali tal-proposta hemm
il-konċentrazzjoni ta' fondi fuq numru iżgħar ta' prijoritajiet
assoċjati aħjar mal-Istrateġija Ewropa 2020, l-iffukar fuq
ir-riżultati, il-monitoraġġ tal-progress lejn objettivi maqbula,
iż-żieda ta' kundizzjonijiet u s-simplifikazzjoni fit-twettiq.
Dan ir-Regolament jistabbilixxi
d-dispożizzjonijiet rigward il-Fond Ewropew għall-Iżvilupp
Reġjonali, u jħassar ir-regolament (KE) Nru 1083/2006.
Jibbaża fuq ix-xogħol mwettaq sa mill-pubblikazzjoni tar-Raba'
Rapport ta' Koeżjoni f'Mejju 2007 li stipula l-isfidi prinċipali li
jiffaċċjaw ir-reġjuni fl-għexieren ta' snin li ġejjin,
u li nieda d-dibattitu fuq il-politika ta' koeżjoni futura.
Fid-9 ta' Novembru 2010, il-Kummissjoni adottat il-Ħames
Rapport ta' Koeżjoni li pprovda analiżi tat-tendenzi soċjali u
ekonomiċi, u ħareġ l-orjentazzjonijiet għall-politika ta'
koeżjoni futura. 
Il-politika ta’ koeżjoni hija l-istrument
ta' investiment prinċipali biex jiġu megħjuna l-prijoritajiet
ewlenin tal-Unjoni kif hemm miġbur fl-Istrateġija Ewropa 2020.
Tagħmel dan permezz ta' ffukar fuq il-pajjiżi u r-reġjuni fejn
il-bżonnijiet huma l-akbar. Wieħed mill-akbar suċċessi tal-UE
hija l-kapaċità tagħha li tgħolli l-livelli tal-għajxien
għaċ-ċittadini kollha tagħha. Dan tagħmlu mhux biss
billi tgħin Stati Membri u reġjuni aktar foqra biex jiżviluppaw
u jikbru, iżda wkoll permezz tal-irwol tagħha fl-integrazzjoni
tas-Suq Uniku li d-daqs tiegħu jwassal swieq u ekonomiji ta’ skala
fil-partijiet kollha tal-UE, kemm sinjuri u foqra, kbar u żgħar.
L-evalwazzjoni tal-Kummissjoni rigward l-nfiq tal-politika ta' koeżjoni li
sar fil-passat uriet ħafna eżempji ta' valur miżjud u ta'
investiment li joħloq it-tkabbir u l-impjiegi, li ma setgħux
iseħħu mingħajr l-appoġġ tal-baġit tal-UE.
Madankollu, ir-riżultati juru wkoll l-effetti tat-tixrid u n-nuqqas ta’
prijoritizzazzjoni. Fi żmien meta l-flus pubbliċi huma skarsi u meta
l-investiment li jtejjeb it-tkabbir huwa meħtieġ aktar minn qatt qabel,
il-Kummissjoni ddeċidiet li tipproponi bidliet importanti fil-politika ta’
koeżjoni.
Il-FEŻR jimmira sabiex
isaħħaħ il-koeżjoni soċjali u ekonomika tal-Unjoni
Ewropea billi jikkorreġi l-iżbilanċi bejn ir-reġjuni
tagħha. Il-FEŻR jappoġġa l-iżvilupp reġjonali u
lokali billi jikkofinanzja investimenti fir-R&Ż u fl-innovazzjoni;
tibdil fil-klima u ambjent; appoġġ lin-negozju tal-SMEs; servizzi ta'
interessi ekonomiċi komuni; telekomunikazzjoni, enerġija u
infrastruttura tat-trasport; saħħa, edukazzjoni u infrastrutturi
soċjali; u żvilupp urban sostenibbli.
2.           RIŻULTATI TAL-KONSULTAZZJONI
MAL-PARTIJIET INTERESSATI U VALUTAZZJONIJIET TAL-IMPATT
2.1.      Konsultazzjoni u parir
minn esperti
Ir-riżultati tal-konsultazzjonijiet
pubbliċi dwar il-Ħames Rapport ta' Progress dwar il-Koeżjoni
Ekonomika u Soċjali, ir-Reviżjoni tal-Baġit tal-UE[3],
il-proposti għall-qafas finanzjarju multiannwali[4],
il-Ħames Rapport ta' Koeżjoni[5], u l-konsultazzjonijiet
wara l-adozzjoni tar-rapport, kollha ġew ikkunsidrati meta saru
l-proposti. 
Il-konsultazzjoni pubblika dwar
il-Konklużjonjiet tal-Ħames Rapport ta' Koeżjoni saret bejn
it-12 ta' Novembru 2010 u l-31 ta' Jannar 2011.
Ġew irċevuti total ta’ 444 kontribut. Fost dawk li wieġbu kien
hemm Stati Membri, awtoritajiet reġjonali u lokali, imsieħba
soċjali, organizzazzjonijiet b'interessi Ewropej, organizazzjonijiet mhux
governattivi, ċittadini u partijiet interessati oħra.
Il-konsultazzjoni pubblika staqsiet serje ta' mistoqsijiet dwar il-futur
tal-politika ta' koeżjoni. Sommarju tar-riżultati kien ippubblikat
fit 13 ta' Mejju 2011[6]. 
Ir-riżulati tal-evalwazjonijiet ex-post li
saru fil-programmi 2000-2006, u firxa wiesgħa ta' studji u ta' pariri minn
esperti ntużaw bħala kontribut. Il-parir tal-esperti kien ukoll
mogħti mill-Grupp ta' Livell Għoli magħmul minn esperti ta'
amministrazzjonijiet nazzjonali, meta ħaseb dwar il-Politika ta'
Koeżjoni futura, f'10 laqgħat li seħħew bejn 2009 u l-2011.
Ir-riżultati tal-konsultazzjoni pubblika
dwar il-Ħames rapport ta' Koeżjoni juru li hemm qbil ġenerali
dwar l-idea li jkun hemm konċentrazzjoni fil-finanzjament. Madankollu hemm
tħassib dwar deċiżjonijiet li mhumiex qed jittieħdu
fil-livell korrett rigward il-konċentrazzjoni. B'mod partikolari,
ħafna kontribuzzjonijet jenfasizzaw il-ħtieġa ta' flessibilità u
l-ħtieġa li ma jiġux injorati teritorji b'kundizzjonijiet
speċifiċi. Barra minn hekk, diversi esprimew il-ħsieb li wisq
limitazzjoni fil-prijoritajiet fuq livell ta' UE ma jħallux
il-flessibilità neċessarja sabiex jiġu definiti strateġiji
reġjonali ta' żvilupp xierqa. 
2.2.      Valutazzjoni tal-impatt

L-opzjonijiet kienu vvalutati, b'mod partikolari
dawk li jirrigwardaw il-kontribuzzjonijiet tal-FEŻR lil żewġ
prodotti pubbliċi:
–                        
il-kontribut għall-impjiegi, ir-R&Ż u
l-innovazzjoni bl-appoġġ tal-impriżi.
–                        
l-investiment fl-infrastruttura bażika
(eż: it-trasport, l-enerġija, l-ambjent, l-infrastruttura
soċjali u tas-saħħa).
Ma kinux indirizzati oqsma oħra fejn
il-FEŻR għandu jagħti kontribut importanti
għad-dispożizzjoni ta' prodotti pubbliċi tal-UE, għax valutazzjonijiet
suċċessivi u riċerka akkademika ma identifikawx problemi
partikolari f'oqsma fejn seta' hemm skop ta' intervent min-naħa
tal-FEŻR.
Dwar għajnuna lill-impriżi jista'
jiġi argumentat li din l-għajnuna, b'mod partikolari f'forma ta'
għotjiet, hija meħtieġa l-aktar għall-impriżi
żgħar, għall-attivitajiet innovattivi, u f'żoni li
għaddejjin minn tnaqqis industrijali li qed iġġarrabu tibdil
strutturali. L-argument tal-investiment f'impriżi kbar, f'oqsma anqas
innovattivi, u reġjuni li huma attraenti għall-investituri
mingħajr għajnuna huwa aktar dgħajjef. L-argument biex tiġi
ffinanzjata l-infrastruttura huwa l-aktar qawwi fir-reġjuni l-anqas
żviluppati fejn l-awtoritajiet pubbliċi m'għandhomx fondi biżżejjed
għall-investiment, u fejn l-ispejjeż tal-investiment ma jistgħux
jiġu rkuprati minħabba li l-popolazzjoni għandha dħul baxx.
L-argument dwar investiment fl-infrastruttura bażika huwa aktar
dgħajjef fejn jidħlu reġjuni aktar żviluppati.
Fost l-opzjonijiet eżaminati hemm
inkluż l-istatus quo, tibdil sabiex il-finanzjament ikun aktar immirat, u
opzjoni li għandha tkun aktar restrittiva b'mod sinifikattiv fl-iskop
tagħha meta kkumparata mal-opzjonijiet ta' ffinanzjar attwali. L-opzjoni
magħżula kienet dik tal-finanzjament aktar immirat, li żżid
l-effiċjenza, l-effettività u l-valur miżjud tal-UE fil-finanzjament,
filwaqt li fl-istess ħin tħalli lir-reġjuni flessibilità
suffiċjenti dwar l-investiment, u tnaqqas ir-riskju li attivitajiet li
jeħtieġu finanzjament jaqgħu barra l-ambitu tal-intervent. 
3.           ELEMENTI LEGALI TAL-PROPOSTA
Il-politika reġjonali Ewropea għandha
parti importanti x'tilgħab fl-immobilizzar tal-kapital lokali u
fl-iżvilupp tal-potenzjal endoġeniku. 
L-Artikolu 174 tat-Trattat dwar
il-Funzjonament ta' l-Unjoni Ewropea (TFUE) jistieden lill-Unjoni Ewropea
tieħu azzjoni biex issaħħaħ il-koeżjoni ekonomika,
soċjali u territorjali, u tippromwovi l-iżvilupp armonjuż billi
tnaqqas id-differenzi bejn il-livelli ta' żvilupp tar-reġjuni, u
timbotta l-iżvilupp fir-reġjuni l-anqas privileġġjati.
L-għan tal-koeżjoni ekonomika,
soċjali u territorjali huwa misjuq permezz ta' tliet fondi tal-UE. Kif
stipulat fl-Artikolu 176 tat-TFUE, l-objettiv tal-FEŻR huwa li jinsaq
l-iżvilupp u l-aġġustament strutturali f'reġjuni inqas
żviluppati u reġjuni bi tnaqqis industrijali.
L-Artikolu 174 tat-TFUE jistipula li
għandha tingħata attenzjoni partikolari lil żoni rurali, lil
żoni milquta minn tranżizzjoni industrijali, u lil reġjuni li
jbatu minn żvantaġġi naturali jew demografiċi gravi u
permanenti bħal pereżempju r-reġjuni tat-tramuntana
mbiegħda b’densità ta’ popolazzjoni baxxa ħafna, kif ukoll
gżejjer, reġjuni transkonfinali u reġjuni muntanjużi.
L-Artikolu 349 tat-TFUE jistipula li
miżuri speċifiċi jiġu adottati b'mod li jieħu kont
tas-sitwazzjoni strutturali, soċjali u ekonomika tar-reġjuni l-aktar
'l barra, li hija magħġuna ma' ċerti fatturi speċifiċi
li jrażżnu gravement l-iżvilupp tagħhom. Il-miżuri
speċifiċi għandhom jinkludu l-kundizzjonijiet
għall-aċċess għall-Fondi Strutturali.
Hemm ħolqa bejn il-waqt magħżul
għall-istħarriġ fuq il-finanzjament tal-UE li jippromwovi
l-koeżjoni, u l-proposta għal Qafas Finanzjarju Multiannwali
ġdid, kif hemm fil-Programm ta' Ħidma tal-Kummissjoni.
Kif enfasizzat ir-Reviżjoni tal-Baġit
tal-UE, "il-baġit tal-UE għandu jintuża biex jiffinanzja
l-prodotti pubbliċi tal-UE, azzjonijiet li Stati Membri u reġjuni ma
jistgħux jiffinanzjaw huma stess, jew fejn jista' jħalli
riżultati aħjar"[7]. Il-proposta legali
għandha tirrispetta l-prinċipju ta' sussidjarjetà dwar kif inhuma
stipulati l-kompiti tal-FEŻR fit-Trattat, u l-politika hija implimentata
skont il-prinċipju ta' ġestjoni konġunta u għandha
tirrispetta l-kompetenzi istituzzjonali tal-Istati Membri u r-reġjuni. 
L-istrument leġislattiv, u t-tip ta'
miżura (ie. il-finanzjament) huma t-tnejn definiti fit-TFUE, li pprovda
l-bażi legali għall-Fondi Strutturali, u jistipula li l-kompiti,
l-objettivi ta' prijorità u l-organizzazzjoni tal-Fondi Strutturali
għandhom jiġu definiti fir-regolamenti.
4.           IMPLIKAZZJONI BAĠITARJA
Il-proposta tal-Kummissjoni għal Qafas
Finanzjarju Multiannwali tipprevedi ammont ta' EUR 376 biljun
għall-koeżjoni ekonomika, soċjali u territorjali
għall-perjodu 2014-2020. 
 Baġit propost 2014-2020 || EUR biljun 
 Reġjuni ta' Konverġenza Reġjuni ta' Tranżizzjoni Reġjuni ta' Kompetittività Kooperazzjoni territorjali Fond ta' Koeżjoni Allokazzjoni addizzjonali għal reġjuni l-aktar imbiegħda b'poplazzjoni baxxa || 162,6 39 53,1 11,7 68,7 0,926 
 Faċilità Nikkollegaw l-Ewropa, għat-trasport, l-enerġija u teknoloġiji tal-informazzjoni u tal-komunikazzjoni (ICT) || 40 (biż-żieda ta' EUR 10 biljun oħra iżolati mir-riskji fi ħdan il-Fond ta' Koeżjoni) 
*Iċ-Ċifri
kollha fi prezzijiet kostanti tal-2011.
Il-proposta tal-Kummissjoni stabbilixxiet,
bl-għan li ssaħħaħ il-kontribut tal-fondi fit-twettiq
tal-miri primarji tal-istrateġija Ewropa 2020, ishma minimi
għall-Fond Soċjali Ewropew (FSE) għal kull kategorija ta'
reġjuni. L-applikazzjoni ta’ dawn l-ishma tirriżulta f’sehem globali
miniminu għall-FSE ta' 25% tal-baġit allokat għall-politika ta'
koeżjoni, jiġifieri EUR 84 biljun. Dan jimplika li l-massimu ta'
EUR 183,3 biljun jibqa' disponibbli għall-FEŻR
għall-perjodu 2014-2020.
5.           SOMMARJU TAL-KONTENUT TAR-REGOLAMENT
PROPOST 
Ir-Regolament propost jiddetermina l-ambitu ta'
intervent tal-FEŻR, u jiddefinixxi ukoll lista negattiva ta' attivitajiet
li ma jkunux eliġibbli għall-għajnuna. Jiddetermina
l-prijoritajiet ta' investiment għal kull wieħed mill-objettivi
taħt tema. 
Reġjuni ta' tranżizzjoni u
reġjuni aktar żviluppati se jkunu mitluba li jiffokaw l-akbar parti
tal-allokazzjoni tagħhom (ħlief għall-FSE) fuq l-effiċjenza
enerġetika u l-enerġija rinnovabbli, il-kompetittività tal-SME u
l-innovazzjoni. Reġjuni anqas żviluppati se jkunu jistgħu
jiddedikaw l-allokazzjoni tagħhom għal firxa usa' ta' għanijiet
li jirriflettu l-firxa usa' ta' ħtiġijiet għall-żvilupp
tagħhom. Il-mekkaniżmu propost jistipula li:
–                        
mill-inqas 80% tar-riżorsi jkunu ffukati fuq
l-effiċjenza enerġetika u l-enerġija rinnovabbli,
ir-riċerka u l-innovazjoni u għajnuna lill-SME f'reġjuni aktar
żviluppati u ta' tranżizzjoni, b'20% minnhom
għall-effiċjenza enerġetika u l-enerġija rinnovabbli.
Minħabba l-bżonnijiet kontinwi ta' ristrutturar f'dawn
ir-reġjuni li qed joħorġu mill-objettiv ta Konverġenza,
il-persentaġġ minimu għandu jitnaqqas għal 60%.
–                        
mill-inqas 50% tar-riżorsi huma ffukati fuq
l-effiċjenza enerġetika u l-enerġija rinnovabbli,
ir-riċerka u l-innovazzjoni, kif ukoll għajnuna lil SME
f'reġjuni anqas żviluppati, li minnhom 6% huma għall-effiċjenza
enerġetika u l-enerġija rinnovabbli.
Ir-Regolament propost jistipula aktar attenzjoni
fuq l-iżvilupp urban sostenibbli. Din iż-żieda
fil-konċentrazzjoni għandha tintleħaq bl-allokazzjoni ta'
mill-inqas 5% tar-riżorsi tal-FEŻR għall-iżvilupp urban
sostenibbli, għat-twaqqif ta' pjattaforma għall-iżvilupp urban
biex tippromwovi l-bini ta' kapaċità u l-qsim tal-esperjenzi,
għall-adozzjoni ta' elenku ta' bliet fejn azzjonijiet integrati
għall-iżvilupp urban sostenibbli jkunu implimentati.
Ir-Regolament propost għandu l-għan li
jżid l-orjentament fuq ir-riżultati tal-iffinanzjar billi
jiddefinixxi indikaturi komuni relatati mar-riżultati fiżiċi kif
ukoll relatati mal-objettiv aħħari tal-finanzjament.
Ir-regolament propost jitkellem dwar
il-bżonn li fil-programmi operazzjonali tingħata attenzjoni
lid-diffikultajiet speċifiċi ta' reġjuni bi
żvantaġġi gravi u permanenti, naturali jew demografiċi. 
Fl-aħħar nett, ir-Regolament propost
jħaddan dispożizzjonijiet speċifiċi għall-użu ta'
allokazzjonijiet addizzjonali għar-reġjuni l-aktar mbiegħda.
2011/0275 (COD)
Proposta għal
REGOLAMENT TAL-PARLAMENT EWROPEW U
TAL-KUNSILL
dwar dispożizzjonijiet
speċifiċi li jikkonċernaw il-Fond Ewropew
għall-Iżvilupp Reġjonali, u l-Investiment li għandu
fil-mira t-tkabbir ekonomiku u l-impjiegi, u jirrevoka r-Regolament (EC) No
1080/2006
IL-PARLAMENT EWROPEW U L-KUNSILL TA'
L-UNJONI EWROPEA,
Wara li kkunsidraw it-Trattat dwar
il-Funzjonament tal-Unjoni Ewropea, u b'mod partikolari l-Artikoli 178 u
349 tiegħu,
Wara li kkunsidraw il-proposta
mill-Kummissjoni Ewropea,
Wara t-trażmissjoni tal-abbozz ta’ att
leġiżlattiv lill-Parlamenti nazzjonali,
Wara li kkunsidraw l-opinjoni tal-Kumitat
Ekonomiku u Soċjali Ewropew[8],
Wara li kkunsidraw l-opinjoni tal-Kumitat
tar-Reġjuni[9],
Filwaqt li jaġixxu skont
il-proċedura leġiżlattiva ordinarja,
Billi:
(1)              
L-Artikolu 176 tat-Trattat jipprovdi li l-Fond
Ewropew għall-Iżvilupp Reġjonali (FEŻR) huwa maħsub
sabiex jgħin fil-korrezzjoni ta' l-iżbilanċi reġjonali
ewlenin li hemm fl-Unjoni. Il-FEŻR għalhekk jikkontribwixxi sabiex
inaqqas id-distakk bejn il-livelli ta' żvilupp tad-diversi reġjuni u
li fiha waslu li jaqgħu lura daqshekk ir-reġjuni l-anqas
privileġġati, inklużi żoni rurali u urbani, reġjuni
industrijali fi stat ta' deklin, żoni bi żvantaġġi gravi u
permanenti, naturali jew demografiċi, bħal gżejjer, żoni
muntanjużi, żoni b'popolazzjoni baxxa u reġjuni fil-fruntieri.
(2)              
Id-dispożizzjonijiet komuni
għall-FEŻR, il-Fond Soċjali Ewropew (FSE) (minn hawn 'l quddiem
riferut bħala 'l-Fondi Strutturali') u l-Fond ta' Koeżjoni huma stipulati
f'Regolament (UE) Nru […]/2012 li jistabbilixxi d-dispożizzjonijiet komuni
dwar il-Fond Ewropew għall-Iżvilupp Reġjonali, il-Fond
Soċjali Ewropew, il-Fond ta' Koeżjoni, il-Fond Agrikolu Ewropew
għall-Iżvilupp Rurali u l-Fond Ewropew għall-Affarijiet Marittimi
u tas-Sajd koperti permezz tal-Qafas Strateġiku Komuni li jistipula
d-dispożizzjonijiet ġenerali dwar il-Fond Ewropew
għall-Iżvilupp Reġjonali, il-Fond Soċjali Ewropew u l-Fond
ta' Koeżjoni u jħassar ir-Regolament (EC) No 1083/2006[10]
[Regolament dwar id-Dispożizzjonijiet Komuni - CPR] 
(3)              
Għandhom jiġu stabbiliti
dispożizzjonijiet speċifiċi dwar l-għamla ta' attivitajiet
li jistgħu jiġu ffinanzjati mill-FEŻR taħt l-objettivi
tematiċi definiti fir-Regolament(UE) Nru […]/2012 [CPR]. Fl-istess waqt,
infiq barra l-ambitu tal-FEŻR għandu jiġi definit u
ċċarat, inkluż fir-rigward it-tnaqqis ta' emissjonijiet ta' gass
b'effett ta' serra f'installazzjonijiet li jaqgħu taħt id-Direttiva
2003/87/KE tal-Parlament Ewropew u tal-Kunsill
tat-13 ta' Ottubru 2003 li tistabbilixxi skema
għall-iskambju ta' kwoti ta' emissjonijiet ta' gassijiet serra ġewwa
l-Komunita', u temenda d-Direttiva tal-Kunsill 96/61/KE[11].
(4)              
Sabiex jiġu indirizzati l-bżonnijiet
speċifiċi tal-FEŻR, u f'linja mal-istrateġija Ewropa 2020[12]
fejn il-politika ta' koeżjoni għandha tappoġġja t-twassil
meħtieġ għal tkabbir intelliġent, sostenibbli u inklussiv,
huwa neċessarju li jiġi stipulat fl-ambitu ta' kull objettiv
tematiku, kif stabbilit f'Artikolu 9 fir-Regolament (UE) Nru […]/2012
[CPR] l-azzjonijiet speċifiċi tal-FEŻR bħala 'prijoritajiet
ta' investiment'.
(5)              
L-FEŻR għandu jikkontribwixxi
għall-istrateġija Ewropa 2020, biex mill-għajnuna tal-FEŻR
tiġi żgurata konċentrazzjoni akbar fuq il-prijoritajiet
tal-Unjoni. Skont il-kategorija ta' reġjuni megħjuna, l-appoġġ
mill-FEŻR għandu jikkonċentra fuq ir-riċerka u
l-innovazzjoni, l-impriżi ta' daqs żgħir u medju u
l-mitigazzjoni tat-tibdil fil-klima. L-ammont ta' konċentrazzjoni
għandha tqis il-livell ta' żvilupp tar-reġjun kif ukoll
il-bżonnijiet speċifiċi tar-reġjuni li l-PGD per capita
għall-perjodu 2007-2013 kien ta' anqas minn 75% tal-PGD medju tal-UE-25
fil-perjodu ta' referenza.
(6)              
Set komuni ta' indikaturi sabiex jitkejjel
il-progress tal-programm ta' implimentazzjoni għandhom jiġu
stabbiliti qabel mal-Istati Membri jagħmlu l-abbozz tal-programmi
operazzjonali tagħhom. Dawn l-indikaturi għandhom ikunu
kkumplimentati b'indikaturi għal programm speċifiku.
(7)              
Fi ħdan il-qafas tal-iżvilupp urban
sostenibbli, huwa kkunsidtrat neċessarju li jiġu megħjuna
azzjonijiet integrati sabiex jingħelbu l-isfidi ekonomiċi,
ambjentali, klimatiċi u soċjali li jaffettwaw iż-żoni
urbani, u li tiġi definita proċedura li tistabbilixxi elenku ta'
bliet koperti b'dawn l-azzjonijiet u l-allokazzjoni ta' flus imwarrba għal
dawn l-azzjonijiet.
(8)              
Filwaqt li tibbaża fuq l-esperjenza u
l-vantaġġi tal-integrazzjoni tal-miżuri fil-qasam
tal-iżvilupp urban sostenibbli fil-programmi operazzjonali
appoġġjati mill-FEŻR waqt il-perjodu 2007-2013, għandu
jittieħed pass 'il quddiem fuq livell ta' Unjoni billi tiġi
stabbilita pjattaforma għall-iżvilupp urban.
(9)              
Sabiex jiġu identifikati jew ivvalutati
soluzjonijiet ġodda relatati mal-iżvilupp urban sostenibbli li huma
ta' rilevanza fuq livell ta' Unjoni, il-FEŻR għandu
jappoġġja azzjonijiet innovattivi fil-qasam tal-iżvilupp
sostenibbli urban.
(10)          
Il-FEŻR għandu jindirizza l-problemi ta'
aċċessibbiltà u tad-distanza kbira minn swieq kbar, li qed
jiffaċċaw dawk l-inħawi li għandhom densità ta'
popolazzjoni baxxa ħafna, kif imsemmi fil-Protokoll Nru 6 dwar
dispożizzjonjiet speċjali għall-Objettiv 6 fil-qafas
tal-Fondi Strutturali fil-Finlandja u fl-Isvezja mal-Att tal-Adeżjoni
tal-1994. Il-FEŻR għandu jindirizza wkoll id-diffikultajiet
speċifiċi li jiffaċċaw ċerti gżejjer, żoni
muntanjużi, reġjuni fil-fruntieri u żoni b'popolazzjoni baxxa li
s-sitwazzjoni ġeografika tagħhom tnaqqas il-pass tal-iżvilupp
tagħhom bil-ħsieb li jiġi mwieżen l-iżvilupp
sostenibbli tagħhom.
(11)          
Għandha tingħata attenzjoni
speċifika lir-reġjuni l-aktar mbiegħda, bl-estensjoni, fuq
bażi eċċezzjonali, tal-kamp ta' applikazzjoni tal-FEŻR
għall-finanzjament tal-għajnuna operattiva marbuta mal-kumpens ta'
spejjeż addizzjonali li jirriżultaw mis-sitwazzjoni ekonomika u
soċjali speċifika tagħhom, milquta minn żvantaġġi
li jirriżultaw minn fatturi li hemm referenza għalihom fl-Artikolu
349 tat-Trattat, fosthom in-natura remota, insulari, ċkejkna, topografika
u klimatika diffiċli tagħhom u mid-dipendenza ekonomika tagħhom
fuq ftit prodotti, fatturi li l-permanenza u l-kombinazzjoni tagħhom
jostakolaw severament l-iżvilupp ta' tali reġjuni. Sabiex
jappoġġja l-iżvilupp ta' attivitajiet ekonomiċi
eżistenti u ġodda, mill-inqas 50% tal-allokazzjoni speċifika
addizzjonali għandjha tkun allokata għal azzjonijiet li
jikkontribwixxu għad-diversifikazzjoni u l-modernizzazzjoni tal-ekonomiji
tar-reġjuni l-aktar imbiegħda.
(12)          
Sabiex jiġu definiti l-proċeduri
għall-għażla u l-implimentazzjoni tal-azzjonijiet innovattivi,
il-poter sabiex jiġu adottati atti skont l-Artikolu 290 tat-Trattat
għandu jiġi delegat lill-Kummissjoni skont il-kontenut u l-ambitu
stipulat f'Artikolu 9. Hija ta' importanza partikolari li l-Kummissjoni
tagħmel il-konsultazzjonijiet xierqa waqt ix-xogħol preparatorju
tagħha, anki fil-livell espert. Il-Kummissjoni għandha tiżgura
t-trażmissjoni simultanja, fil-ħin u xierqa tad-dokumenti relevanti
lill-Parlament Ewropew u lill-Kunsill waqt il-preparazzjoni u t-tfassil
tal-atti delegati.
(13)          
Sabiex jiġu żgurati kundizzjonijiet
uniformi għall-implimentazzjoni ta' dan ir-Regolament, il-Kummissjoni
għandha tingħata l-poter ta' implimentazzjoni fir-rigward tal-elenku
ta' bliet li għandhom jipparteċipaw fil-pjattaforma tal-iżvilupp
urban. Dawn il-poteri għandhom ikun eżerċitati skont
ir-Regolament (UE) Nru 182/2011 tal-Parlament Ewropew u tal-Kunsill
tas-16 ta' Frar 2011 li jistabbilixxi r-regoli u
l-prinċipji ġenerali dwar il-modalitajiet ta' kontroll mill-Istati
Membri tal-eżerċizzju mill-Kummissjoni tas-setgħat ta'
implimentazzjoni[13].
(14)          
Dan ir-Regolament ibiddel Regolament (KE) Nru
1080/2006 tal-Parlament Ewropew u tal-Kunsill
tal-5 ta' Lulju 2006 dwar il-Fond Ewropew
għall-Iżvilupp Reġjonali u li jħassar ir-Regolament (KE)
Nru 1783/1999[14]. Fl-interess
taċ-ċarezza, ir-Regolament (KE) Nru 1080/2006 għandu
jitħassar.
ADOTTAW DAN IR-REGOLAMENT:
Kapitolu I
Dispożizzjonijiet komuni
Artikolu 1
Suġġett
Dan ir-Regolament jistabbilixxi l-ħidmiet
tal-Fond Ewropew għall-Iżvilupp Reġjonali (FEŻR), l-ambitu
li fih se jgħin rigward l-Investiment għat-tkabbir u l-impjiegi u
l-miri għall-kooperazzjoni territorjali Ewropea, u dispożizzjonijiet
speċifiċi dwar l-għajnuna mill-FEŻR li għandu fil-mira
l-Investiment għat-Tkabbir Ekonomiku u l-Impjiegi.
Artikolu 2
Xogħlijiet tal-FEŻR
Il-FEŻR għandu jikkontribwixxi billi
jiffinanzja l-għajnuna bl-iskop li ssaħħaħ il-koeżjoni
ekonomika, soċjali u territorjali, billi twitti l-iżbilanċi
reġjonali prinċipali permezz tal-għajnuna
għall-iżvilupp u l-aġġustament strutturali tal-ekonomiji
reġjonali, inklużi l-bidla tan-nuqqas ta' żoni industrijali u
reġjuni li qegħdin lura.
Artikolu 3
L-ambitu tal-għajuna
mill-FEŻR
1.                      
Il-FEŻR għandu jgħin:
(a)         
l-investiment produttiv li jikkontribwixxi
għall-ħolqien u s-salvagwardja ta' impjiegi sostenibbli, permezz ta'
għajnuna diretta għall-investiment f'intrapriżi żgħar
u ta' daqs medju (SMEs);
(b)         
investimenti fl-infrastruttura li jipprovdu
servizzi bażiċi liċ-ċittadini fl-oqsma tal-enerġija,
l-ambjent, it-trasport u t-teknoloġiji tal-informazzjoni u
l-komunikazzjoni (ICT);
(c)         
l-investimenti fl-infrastruttura soċjali
tas-saħħa u tal-edukazzjoni;
(d)         
l-iżvilupp tal-potenzjal endoġenu billi
jkun megħjun l-iżvilupp reġjonali u lokali, u r-riċerka u
l-innovazzjoni. Dawn il-miżuri għandhom jinkludu:
(i)      investiment fiss f'tagħmir u
infrastruttura fuq skala żgħira;
(ii)      għajnuna u servizzi
lill-impriżi, b'mod partikolari l-SMEs;
(iii)     għajnuna lir-riċerka pubblika
u entitajiet innovattivi, u investiment fit-teknoloġija u r-riċerka
applikata fl-impriżi;
(iv)     netwerking, kooperazzjoni u qsim ta'
esperjenzi bejn reġjuni, bliet, u l-protagonisti soċjali,
ekonomiċi u ambjentali relevanti;
(e)         
assistenza teknika.
F'reġjuni aktar żviluppati l-FEŻR
m'għandux jgħin investimenti f'infrastruttura li tipprovdi servizzi
bażiċi liċ-ċittadini fl-oqsma tal-ambjent, it-trasport u
l-ICT.
2.                      
Il-FEŻR m'għandux jgħin:
(a)         
id-diżattivazzjoni tal-impjanti
tal-enerġija nukleari;
(b)         
it-tnaqqis ta' emissjoni ta' gass b'effett ta'
serra f'installazzjonijiet li jaqgħu taħt
id-Direttiva 2003/87/KE;
(c)         
il-manifattura, l-ipproċessar u
l-kummerċjalizzazzjoni ta' tabakk u prodotti tat-tabakk;
(d)         
Impriżi f'diffikultajiet kif definiti
taħt ir-regoli tal-Unjoni Ewropea dwar l-għajnuna mill-Istat.
Artikolu 4
Konċentrazzjoni tematika
L-objettivi tematiċi stabbiliti
fl-Artikolu 9 tar-Regolament (UE) Nru […]/2012 [CPR] u prijoritajiet
korrispondenti għall-investiment stipulati fl-Artikolu 5 ta' dan
ir-Regolament, għal-liema l-FEŻR jista' jikkontribwixxi għandhom
ikunu miġbura hekk:
(a)                   
f'reġjuni aktar żviluppati u reġjuni
ta' tranżizzjoni:
(i)      mill-inqas 80% mit-total
tar-riżorsi tal-FEŻR fuq livell nazzjonali għandhom jiġu
allokati għall-objettivi tematiċi stabbiliti
f'punti 1, 3 u 4 tal-Artikolu 9 tar-Regolament (UE)
Nru […]/2012 [CPR] ; kif ukoll
(ii)     mill-inqas 20% mit-total
tar-riżorsi tal-FEŻR fuq livell nazzjonali għandhom jiġu
allokati għall-objettiv tematiku stabbilit f'punt 4
tal-Artikolu 9 tar-Regolament (UE) Nru […]/2012 [CPR] ;
(b)            
f'reġjuni anqas żviluppati:
(i)      mill-inqas 50% mit-total
tar-riżorsi tal-FEŻR fuq livell nazzjonali għandhom jiġu
allokati għall-objettivi tematiċi stabbilit
f'punti 1, 3 u 4 tal-Artikolu 9 tar-Regolament (UE)
Nru […]/2012 [CPR] .
(ii)     mill-inqas 6% mit-total tar-riżorsi
tal-FEŻR fuq livell nazzjonali għandhom jiġu allokati
għall-objettiv tematiku stabbilit f'punt 4 tal-Artikolu 9
tar-Regolament (UE) Nru […]/2012 [CPR].
B'deroga minn punt (a) (i), f'dawk
ir-reġjuni li l-PGD per capita tagħhom għall-perjodu 2007-13
kien ta' anqas minn 75% tal-PGD medju tal-UE-25 fil-perjodu ta' referenza, imma
li huma eliġibbli taħt il-kategorija ta' tranżizzjoni jew
reġjuni aktar żviluppati kif definit fl-Artikolu 82(2)(b) u (c)
tar-Regolament (UE) Nru […]/2012 [CPR] fil-perjodu 2014-2020, mill-inqas 60%
mit-total tar-riżorsi tal-FEŻR fuq livell nazzjonali għandhom
ikunu allokati għal kull objettiv tematiku stabbilit
f'punti 1, 3 u 4 tal-Artikolu 9 tar-Regolament (UE)
Nru […]/2012 [CPR].
Artikolu 5
Prijoritajiet ta' investiment
Il-FEŻR għandu jappoġġja
dawn il-prijoritajiet ta' investiment fi ħdan l-objettivi tematiċi
stabbiliti fl-Artikolu 9 tar-Regolament (UE) Nru […]/2012
[CPR]:
(1)                   
it-tisħiħ tar-riċerka,
l-iżvilupp teknoloġiku u l-innovazzjoni:
(a)         
it-titjib tal-infrastruttura tar-riċerka u
l-innovazzjoni (R&I), u l-kapaċità li tiġi żviluppata
eċċellenza fir-R&I, u l-promozzjoni ta' ċentri ta'
kompetenza, b'mod partikolari dawk li huma ta' interess Ewropew;
(b)         
il-promozzjoni ta' investiment kummerċjali
fir-R&I, l-iżvilupp tal-prodott u s-servizz, it-trasferiment
tat-teknoloġija, l-innovazzjoni soċjali u l-applikazzjonijiet ta'
servizzi pubbliċi, simulazzjoni tal-esiġenzi, netwerking, ċentri
ta' teknoloġija għolja, u l-innovazzjoni miftuħa permezz ta'
speċjalizzazzjonijiet intelliġenti;
(c)         
l-għajnuna għar-riċerka
teknoloġika u applikata, il-linji pilota, l-azzjonijiet li jivvalidaw
prodott bikri, il-kapaċità fil-manifattura avvanzata u l-ewwel produzzjoni
ta' Teknoloġiji li Jiftħu l-Possibbilitajiet, u t-tixrid ta'
teknoloġiji għal għanijiet ġenerali;
(2)            
it-titjib tal-aċċess għal, u
l-użu u l-kwalità tal-ICT:
(a)         
l-estensjoni fil-firxa tal-broadband u
l-provvediment ta' netwerks veloċi ;
(b)         
l-iżvilupp ta' podotti u servizzi tal-ICT,
il-kummerċ eletroniku u t-titjib fir-rikjesta tal-ICT;
(c)         
it-tisħiħ tal-applikazzjoni tal-ICT
għal gvern elettroniku (e-government), tagħlim elettroniku
(e-learning), inklużjoni elettronika (e-inclusion) u struttura
tas-saħħa elettronika (e-health);
(3)            
it-titjib tal-kompetittività tal-SMEs:
(a)         
il-promozzjoni tal-intraprenditorija, b'mod
partikolari billi jiġi aġevolat l-isfruttar ekonomiku ta' ideat
ġodda u trawwim fil-ħolqien ta' ditti ġodda; 
(b)         
l-iżvilupp ta' mudelli ġodda ta' negozju
għall-SMEs b'mod partikolari l-internazzjonalizzazzjoni.
(4)            
l-appoġġ lil ekonomija li għandha
emissjonijiet ta' karbonju baxxi fis-setturi kollha:
(a)         
il-promozzjoni tal-produzzjoni u d-distribuzzjoni
ta' sorsi ta' enerġija rinnovabbli;
(b)         
il-promozzjoni tal-użu tal-effiċjenza
enerġetika u l-enerġija rinnovabbli fl-SMEs;
(c)         
is-sostenn tal-effiċjenza enerġetika u
l-użu tal-enerġija rinnovabbli f'infrastrutturi pubbliċi u
s-settur tad-djar;
(d)         
l-izvilupp ta' sistemi ta' distribuzzjoni
intelliġenti fuq livelli ta' vultaġġ baxxi;
(e)         
il-promozzjoni ta' strateġiji b'livell baxx
ta' karbonju għal żoni urbani;
(5)            
il-promozzjoni ta' adattament quddiem it-tibdil
fil-klima, il-prevenzjoni tar-riskju u l-maniġment:
(a)         
is-sostenn lill-investiment immirat
għall-adattament quddiem it-tibdil fil-klima;
(b)         
il-promozzjoni tal-investiment li jindirizza riskji
speċifiċi, jiżgura reżiljenza għal diżastri u
jiżviluppa sistemi ta' ġestjoni tad-diżastri;
(6)            
il-protezzjoni tal-ambjent u l-promozzjoni
tal-effiċjenza tar-riżorsi:
(a)         
l-indirizzar tal-bżonn sinifikanti ta'
investiment fil-qasam tal-iskart, sabiex jiġu milħuqa r-rekwiżiti
tal-acquis dwar l-ambjent;
(b)         
l-indirizzar tal-bżonn sinifikanti
għall-investiment fil-qasam tal-ilma, sabiex jiġu milħuqa
r-rekwiżiti tal-acquis;
(c)         
il-protezzjoni, promozzjoni, u l-iżvilupp
tal-wirt kulturali;
(d)         
Il-protezzjoni tal-bijodiversità, il-protezzjoni
tal-ħamrija u l-promozzjoni ta' servizzi għall-ekosistema
inkluża NATURA 2000[15] u infrastrutturi
ambjentali;
(e)         
azzjoni biex jitjieb l-ambjent urban, inkluża
r-riġenerazzjoni tas-siti industrijali żdingati (brownfield sites) u
t-tnaqqis tat-tniġġis fl-arja;
(7)            
il-promozzjoni ta' trasport sostenibbli u
t-tneħħija ta' toroq li jagħlqu f'netwerks infrastrutturali
kruċjali:
(a)         
l-appoġġ għal Żona Unika
Ewropea tat-Trasport multimodali permezz ta' investiment fin-Netwerk
tat-Trasport Tranżewropew (TEN-T).
(b)         
it-titjib fil-mobbiltà reġjonali permezz ta'
konnessjonijiet bejn ċentri sekondarji u terzjarji mal-infrastruttura
TEN-T;
(c)         
l-iżvilupp ta' sistemi tat-trasport favur
l-ambjent u b'karbonju baxx, u l-promozzjoni tal-mobilità urbana
(d)         
l-iżvilupp ta' sistema ferrovjarja komprensiva,
ta' kwalità għolja u interoperabbli;
(8)            
il-promozzjoni tal-impjiegi u s-sostenn
lill-mobiltà tax-xogħol:
(a)         
l-iżvilupp ta' inkubaturi tan-negozju u
għajnuna b'investiment għal dawk li jaħdmu għal rashom u
l-ħolqien ta' negozju;
(b)         
inizjattivi ta' żvilupp lokali u għajnuna
għal strutturi li jipprovdu servizzi ta' viċinat sabiex jinħolqu
impjiegi ġodda, fejn tali azzjonijiet ikunu barra l-kamp ta' applikazzjoni
tar-Regolament (UE) Nru […]/2012 [FSE];
(c)         
investiment fl-infrastruttura għas-servizzi
tal-impjieg pubbliku;
(9)            
il-promozzjoni tal-inklużjoni soċjali u
l-ġlieda kontra l-faqar:
(a)         
l-investiment fl-infrastruttura tas-saħħa
u soċjali, li jikkontribwixxu għall-iżvilupp nazzjonali,
reġjonali u lokali, għat-tnaqqis ta' inugwaljanzi f'termini ta' stat
ta' saħħa, u għat-tranżizzjoni minn servizzi istituzjonali
għal dawk li huma tal-komunità;
(b)         
appoġġ għar-riġenerazzjoni
fiżika u ekonomika ta' komunitajiet urbani u rurali depravati; 
(c)         
għajnuna lill-impriżi soċjali;
(10)        
investiment fl-edukazzjoni, il-ħiliet u
l-edukazzjoni tul il-ħajja bl-iżvilupp ta' infrastrutturi
għall-edukazzjoni u għat-taħriġ;
(11)        
it-titjib fil-kapaċità istituzzjonali u
amministrazzjoni pubblika effiċjenti, permezz ta' tisħiħ
fil-kapaċità istituzzjonali u l-effiċjenza tal-amministrazzjonijiet
pubbliċi, kif ukoll tas-servizzi pubbliċi relatati
mal-implimentazzjoni tal-FEŻR, u l-appoġġ tal-azzjonijiet
f'kapaċità istituzzjonali, kif ukoll l-effiċjenza
tal-amministrazzjoni pubblika appoġġjata mill FSE.
Kapitolu II
Indikaturi għas-sostenn tal-FEŻR għal 
Investiment li għandu fil-mira t-tkabbir ekonomiku u l-impjiegi
Artikolu 6
Indikaturi għal
Investiment li għandu fil-mira t-tkabbir ekonomiku u l-impjiegi
Indikaturi komuni kif stipulati fl-Anness
għal dan ir-Regolament għandhom jintużaw fejn relevanti u skont
l-Artikolu 24(3) tar-Regolament (UE) Nru […]/2012 [CPR].
Għall-indikaturi komuni, il-linji ta' bażi għandhom jibdew minn
żero u l-miri kumulattivi għandhom jintlaħqu fl-2022.
Għall-indikaturi ta' produzzjoni ta'
programmi speċifiċi, il-linji ta' bażi għandhom jibdew minn
żero u l-miri kumulattivi għandhom jintlaħqu fl-2022.
Għall-indikaturi tar-riżultati
speċifiċi, il-linji ta' bażi għandhom jinqdew
bl-aħħar dejta disponibbli u l-miri għandhom jintlaħqu
fl-2022, pero' jistgħu jitħabbru f'termini kwantitattivi jew
kwalitattivi.
Kapitolu III
Dispożizzjonijiet speċifiċi
dwar it-trattament ta' karatteristiċi territorjali partikolari
Artikolu 7
Żvilupp
urban sostenibbli 
1.                      
Il-FEŻR għandu jappoġġja fi
ħdan il-programmi operazzjonali l-żvilupp urban sostenibbli permezz ta'
strateġiji li jistipulaw azzjonijiet integrati li jindirizzaw l-isfidi
ekonomiċi, ambjentali klimatiċi u soċjali li jaffettwaw
liż-żoni urbani. 
2.                      
Kull Stat Membru għandu jistabbilixxi
fil-Kuntratt ta' Sħubija lista ta' bliet fejn għandhom ikunu implimentati
azzjonijiet integrati għal żvilupp urban sostenibbli, u
l-allokazzjoni annwali indikattiva għal dawn l-azzjonijiet fuq livell
nazzjonalli.
Mill-inqas 5% tar-riżorsi tal-FEŻR
allokati fuq livell nazzjonali għandhom ikunu attribwiti għal
azzjonijiet integrati għall-iżvilupp urban sostenibbli, delegati
lill-bliet biex ikunu ġestiti permezz ta' Investimenti Territorjali
Integrati, kif imsemmi fl-Artikolu 99 tar-Regolament (UE) Nru […]/2012
[CPR].
Artikolu 8

Pjattaforma
għall-iżvilupp urban 
1.                      
Il-Kummissjoni skont l-Artikolu 51 tar-Regolament
(UE) Nru […]/2012 [CPR] għandha tistabbilixxi pjattaforma
għall-iżvilupp urban sabiex tippromwovi l-bini ta' kapaċità u
netwerking bejn l-ibliet, kif ukoll il-qsim tal-esperjenza dwar il-politika urbana
fuq livell ta' Unjoni f'żoni relatati mal-prijoritajiet ta' investiment
tal-FEŻR, u għall-izvilupp urban sostenibbli.
2.                      
Il-Kummissjoni, għandha tadotta lista ta'
bliet li għandhom jipparteċipaw fil-pjattaforma fuq il-bażi ta'
listi stabbiliti fil-Kuntratti ta' Sħubija permezz tal-atti ta'
implimentazzjoni. Dawn l-atti ta' implimentazzjoni għandhom jiġu
adottati skont il-proċedura ta' konsultazzjoni referita
fl-Artikolu 14(2).
Il-lista għandu jkollha numru massimu ta' 300
belt, bin-numru massimu ta' 20 għal kull Stat Membru. Il-bliet
għandhom ikunu magħżula fuq dawn il-kriterji:
(a)         
il-popolazzjoni, għandha tittieħed
inkonsiderazzjoni l-ispeċifiċità tas-sistemi urbani nazzjonali;
(b)         
l-eżistenza ta' strateġija għal
azzjonijiet integrati li jindirizzaw l-isfidi ekonomiċi, ambjentali, klimatiċi
u soċjali li jaffettwaw iż-żoni urbani.
3.                      
Il-pjattaforma għandha ukoll issostni
netwerking bejn il-bliet kollha li jieħdu azzjonijiet innovattivi fuq
inizzjattiva tal-Kummissjoni.
Artikolu 9
Azzjonijiet Innovattivi
fil-qasam tal-Iżvilupp Urban Sostenibbli
1.           Fuq inizjattiva
tal-Kummissjoni l-FEŻR jista' jappoġġja azzjonijiet innovattivi
fil-qasam tal-iżvilupp urban sostenibbli, suġġetti
għall-massimu ta' 0,2% mit-total annwali tal-allokazzjoni tal-FEŻR.
Dawn jistgħu jinkludu studji u proġetti pilota sabiex jidentifikaw
jew jittestjaw soluzzjonijiet ġodda li għandhom x'jaqsmu
mal-iżvilupp urban sostenibbli, li huma ta' relevanza fuq livell ta'
Unjoni.
2.           B'deroga
għall-Artikolu 4 msemmi, azzjonijiet innovattivi jistgħu
jappoġġjaw l-attivitajiet kollha neċessarji sabiex
jintlaħqu l-objettivi tematiċi stipulati f'Artikolu 9
tar-Regolament (UE) Nru […]/2012 [CPR], u li jikkorispondi mal-prijoritajiet
ta' investiment.
3.           Il-Kummissjoni għandha
tadotta atti delegati skont l-Artikolu 13 dwar proċeduri għall-għażla
u l-implimentazzjoni ta' azzjonijiet innovattivi.
Artikolu 10
Żoni bi
żvantaġġi naturali jew demografiċi 
Il-programmi
operazzjonali kkofinanzjati mill-FEŻR li jkopru nħawi bi
żvantaġġi ħorox u permanenti, naturali jew
demografiċi, kif hemm imsemmi fl-Artikolu 111(4) b) tar-Regolament (UE)
Nru […]/2012 [CPR] għandhom jagħtu attenzjoni partikolari biex ikunu
indirizzati d-diffikultajiet speċifiċi ta’ dawn l-inħawi.
Artikolu 11
Ir-reġjuni l-aktar
imbiegħda
1.                      
L-allokazzjoni addizzjonali speċifika
għar-reġjuni l-aktar imbiegħda għandha tintuża sabiex
tagħmel tajjeb għal spejjez adizzjonali, li għandhom x'jaqsmu
mal-iżvantaġġi msemmija fl-Artikolu 349 tat-Trattat, li
jġarrbu r-reġjuni l-aktar mbiegħda biex isostnu:
(a)         
l-objettivi tematiċi stipulati fl-Artikolu 9
tar-Regolament (UE) Nru […]/2012 [CPR];
(b)         
is-servizzi ta' ġarr ta' merkanzija u
l-għajnuna sabiex jinbdew servizzi tat-trasport;
(c)         
l-operazzjonijiet marbutin ma' restrizzjonijiet ta'
ħażna, ta' daqs eċċessiv u tal-manutenzjoni ta' għodod
tal-produzzjoni, u man-nuqqas ta' kapital uman fis-suq tax-xogħol lokali.
Mill-inqas 50% tal-allokazzjoni addizjonali
speifika għandha tiġi allokkata għal azzjonijiet li
jikkontribwixxu għad-diversifikazzjoni u l-immodernizzar tal-ekonomiji
tar-reġjuni l-aktar mbiegħda, b'aċċenn partikolari fuq
l-objettivi tematiċi stipulati fil-punti 1, 2 u 3
tal-Artikolu 9 tar-Regolament (UE) Nr […]/2012.
2.                      
L-allokazzjoni addizzjonali speċifika tista'
tintuża ukoll sabiex tgħin fil-finanzjament ta' għajnuna
operattiva u ta' nfiq li jkopri obbligi tas-servizz pubbliku u kuntratti
fir-reġjuni l-aktar mbiegħda.
3.                      
L-ammont li għalih tapplika r-rata ta'
kofinanzjament għandha tkun proporzjonali għall-ispejjeż
addizzjonali kif imsemmi fil-paragrafu 1 magħmula
mill-benefiċjarju fil-każ tal-għajnuna operattiva u ta' nfiq li
jkopri l-obbligi tas-servizz pubbliku u l-kuntratti biss, u tista' tkopri
l-ispejjeż totali eliġibbli fil-każ ta' infiq
għall-investiment.
4.                      
Il-finanzjament taħt dan l-Artikolu
m'għandux jintuża sabiex isostni:
(a)         
operazzjonijiet li jinvolvu prodotti li jaqgħu
fl-Anness I mat-Trattat;
(b)         
għajnuniet għat-trasport ta' persuni
awtorizzati taħt l-Artikolu 107(2)(a) tat-Trattat;
(c)         
eżenzjonijiet mit-taxxa u eżenzjonijiet
minn ħlasijiet soċjali.

Kapitolu IV
Dispożizzjonijiet finali
Artikolu 12
Dispożizzjonijiet
tranżizzjonali
1.           Dan ir-Regolament ma
għandux jinċidi fuq it-tkomplija jew il-modifika, inkluża
l-kanċellazzjoni totali jew parzjali, ta' għajnuna approvata
mill-Kummissjoni abbażi tar-Regolament (KE) Nru 1080/2006, jew ta'
kwalunkwe leġiżlazzjoni oħra li tapplika għal dik
l-għajnuna fil-31 ta' Diċembru 2013, li għandhom
konsegwentement japplikaw minn hemm 'il quddiem għal din l-għajnuna
jew il-proġetti konċernati sakemm jagħlqu.
2.           L-applikazzjonijiet
magħmulin taħt ir-Regolament (KE) Nru 1080/2006
għall-għajnuna għandhom jibqgħu validi.
Artikolu 13
Eżerċitar
tad-delega
1.                      
Il-Kummissjoni tingħata s-setgħa li
tadotta atti delegati, suġġetta għall-kundizzjonijiet stabbiliti
f’dan l-Artikolu. 
2.                      
Is-setgħa ta’ adozzjoni ta' atti delegati
msemmija fl-Artikolu 9(3) għandha tingħata lill-Kummissjoni
għal perjodu ta' żmien indeterminat
mill-1 ta' Jannar 2014.
3.                      
Id-delega tas-setgħa msemmija
fl-Artikolu 9(3) tista’ tiġi rrevokata fi kwalunkwe waqt
mill-Parlament Europew jew mill-Kunsill. Deċiżjoni sabiex tirrevoka
għandha ġġib fi tmiemha d-delega tas-setgħa
speċifikata f’dik id-deċiżjoni. Din għandha ssir effettiva
mill-jum ta' wara l-pubblikazzjoni tad-deċiżjoni f’Il-Ġurnal
Uffiċjali tal-Unjoni Ewropea jew f’data aktar tard speċifikata
fih. Din ma għandhiex taffettwa l-validità ta’ kwalunkwe att delegat
diġà fis-seħħ. 
4.                      
Malli tadotta att delegat, il-Kummissjoni
għandha tinnotifikah simultanjament lill-Parlament Ewropew u lill-Kunsill.
5.                      
Att iddelegat adottat skont
l-Artikolu 9(3)għandu jidħol biss fis-seħħ jekk l-ebda
oġġezzjoni ma tkun ġiet espressa jew mill-Parlament Ewropew jew
mill-Kunsill fi żmien xahrejn min-notifika ta’ dak l-att lill-Parlament
Ewropew jew lill-Kunsill jew jekk, qabel l-iskadenza ta' dak il-perjodu, kemm
il-Parlament Ewropew kif ukoll il-Kunsill ikunu infurmaw lill-Kummissjoni li
mhumiex sejrin joġġezzjonaw. Dan il-perjodu għandu
jiġġedded b'xahrejn oħra fuq inizjattiva tal-Parlament Ewropew
jew tal-Kunsill.
Artikolu 14
Proċedura ta' kumitat
1.                      
Il-Kummissjoni għandha tkun assistita
mill-Kumitat tal-Koordinazzjoni tal-Fondi. Dan il-kumitat għandu jkun
kumitat skont ir-Regolament (UE) Nru 182/2011.
2.                      
Fejn ħa ssir referenza għal dan
il-paragrafu, l-Artikolu 4 tar-Regolament (UE) Nru 182/2011
għandu japplika.
Artikolu 15
Revoka
Ir-Regolament (KE) Nru 1080/2006 huwa
revokat.
Ir-referenzi għar-Regolament mħassar
għandhom jitqiesu bħala referenzi għal dan ir-Regolament.
Artikolu 16
Reviżjoni
Il-Parlament Ewropew u l-Kunsill għandhom
jirrivedu dan ir-Regolament sal-31 ta' Diċembru 2022 skond
il-proċedura stabbilita fl-Artikolu 177 tat-Trattat. 
Artikolu 17
Dħul
fis-seħħ
Dan ir-Regolament għandu jidħol
fis-seħħ l-għada tal-jum tal-pubblikazzjoni tiegħu f'Il-Ġurnal
Uffiċjali tal-Unjoni Ewropea.
Dan
ir-Regolament għandu jorbot fl-intier tiegħu u japplika direttament
fl-Istati Membri kollha.
Magħmul fi Brussell,
Għall-Parlament Ewropew                           Għall-Kunsill
Il-President                                                    Il-President
ANNESS 
Indikaturi
komuni għal sostenn mill-FEŻR għal Investiment li għandu
fil-mira t-tkabbir ekonomiku u l-impjiegi(Artikolu 6)
   || UNITÀ || DENOMINAZZJONI 
 Investiment Produttiv ||   ||   
   || impriżi || Numru ta' impriżi li qed jirċievu għotjiet 
   || impriżi || Numru ta' impriżi li qed jirċievu appoġġ finanzjarju imma mhux għotjiet 
   || impriżi || Numru ta' impriżi li qed jirċievu apoġġ li mhux finanzjarju 
   || impriżi || Numru ta’ impriżi ġodda appoġġjati 
   || EUR || Investiment privat ugwali għall-appoġġ pubbliku lil SMEs (għotjiet) 
   || EUR || Investiment privat ugwali għall-appoġġ pubbliku lil SMEs (mhux għotjiet) 
   || ekwivalenti full-time || Numru ta' impjiegi maħluqa minn SMEs assistiti 
 Turiżmu || żjarat || Numru ta' żjarat lil attrazzjonijiet appoġġjati 
 Infrastruttura tal-ICT || persuni || Il-popolazzjoni milħuqa permezz tal-aċċess broadband ta' mill-inqas 30 Mbps 
 Trasport ||   ||   
 Ferrovija || km || Tul totali tal-linja ġdida ferrovjarja 
   ||  li minnha: TEN-T 
 km || Tul totali tal-linja ferrovjarja mibnija mill-ġdid jew mtejba 
   ||  li minnha: TEN-T 
 Toroq || km || Tul totali ta' toroq mibnijin ġodda 
   || li minnha: TEN-T 
 km || Tul totali toroq mibnija mill-ġdid jew mtejba 
   || li minnha: TEN-T 
 Trasport urban || vjaġġi tal-passipġġieri || Iż-żieda fil-vjaġġi tal-passiġġeiri permezz tas-servizz appoġġjat tat-trasport urban 
 Passaġġi tal-ilma interni || tunnellati-km || Żieda tal-merkanzija ttrasportata fuq passaġġi tal-ilma mtejba 
 L-Ambjent ||   ||   
 Skart solidu || tunnellati || Il-kapaċità għar-riċiklaġġ tal-iskart addizzjonali 
 Provvista tal-ilma || persuni || Il-popolazzjoni addizzjonali servuta bi provvista ta' ilma ahjar 
   || m3 || It-tnaqqis fit-tnixxija stmat min-netwerk ta' distribuzzjoni tal-ilma 
 Trattament tad-dranaġġ || ekwivalenti għall-popolazzjoni || Il-popolazzjoni addizzjonali servuta bi trattament ta' dranaġġ aħjar 
 Il-prevenzjoni tar-riskju u l-maniġment || persuni || Il-popolazzjoni li qed tgawdi minn miżuri ta' protezzjoni kontra l-għargħar 
 Persuni || Il-popolazzjoni li qed tgawdi minn protezzjoni kontra nirien f'foresti u miżuri ta' protezzjoni oħrajn 
 Riabilitazzjoni tal-art || Ettari || Erja totali ta' wiċċ l-art riabilitata 
 Issiġillar tal-ħamrija || ettari || Tibdil fl-art issiġillata minħabba żvilupp 
 In-natura u l-bijodiversità || ettari || L-erja ta' wiċċ l-art ta' ħabitats fi status aħjar ta' konservazzjoni 
 Riċerka, Innovazzjoni: ||   ||   
   || Persuni || Numru ta' persunal/riċerkaturi għar-R&Ż li jaħdmu f'infrastrutturi ta' riċerka li għadhom kif inbnew jew ġew mgħammra 
   || Impriżi || Numru ta' impriżi li qed jikkooperaw ma' istituti tar-riċerka assistita 
   || Ekwivalenti full-time || Numru ta' postijiet għall-persunal/riċerkaturi għar-R&Ż maħluqa f'korpi assistiti 
   || EUR || Investiment privat li pariġġ l-għajnuna pubblika fl-innovazzjoni jew proġetti tar-R&Ż 
   || Impriżi || Numru ta' impriżi li introduċew prodotti li huma ġodda jew bil-bosta mtejba, ġodda għas-suq, riżultat tal–għajnuna fl-innovazzjoni jew il-proġetti ta' R&Ż 
   || Impriżi || Numru ta' impriżi li introduċew prodotti li huma ġodda jew bil-bosta mtejba, ġodda għas-ditta, riżultat tal–għajnuna fl-innovazzjoni jew il-proġetti ta' R&Ż 
 Enerġija u Tibdil fil-Klima ||   ||   
 L-enerġija rinnovabbli || MW || Kapaċità addizzjonali fil-produzzjoni tal-enerġija rinnovabbli 
 Effiċjenza fl-użu tal-enerġija || Djar || Numru ta' djar bil-klassifikazzjoni tal-konsum tal-enerġija mtejba 
   || kWh/sena || Tnaqqis fil-konsum tal-enerġija primarja fil-bini pubbliku 
   || Utenti || Numru addizzjonali ta' utenti tal-enerġija konnessi ma' netwerks intelliġenti (smart grids) 
 Tnaqqis fil-GHG || tunnellati ta’ CO2eq || It-tnaqqis stmat ta' GHG ekwivalenti f'CO2 
 Infrastruttura soċjali ||   ||   
 L-indukrar tat-tfal u l-edukazzjoni || Persuni || Il-kapaċità tas-servizz tal-indukrar tat-tfal jew tal-infrastruttura tal-edukazzjoni appoġġjati 
 Is-Saħħa || Persuni || Il-kapaċità tas-servizzi tas-saħħa appoġġjati 
 Settur tad-djar || Djar || Numru ta' djar li jibbenefikaw minn kundizzjonijiet mtejba fis-settur tad-djar 
 Wirt kulturali || Żjarat || Numru ta' żjarat lil attrazzjonijiet appoġġjati 
 Żvilupp urban ||   ||   
   || Persuni || Il-popolazzjoni li tgħix f'żoni bi strateġiji ta' żvilupp urban integrat 
   || metri kwadri || Spazji miftuħin ġodda f'żoni urbani 
   || metri kwadri || Bini ġdid pubbliku jew kummerċjali f'żoni urbani 
   || metri kwadri || Djar ġodda f'żoni urbani 
[1]               COM(2011)500 finali.
[2]               Komunikazzjoni mill-Kummissjoni: Ewropa 2020 –
Strateġija għal tkabbir intelliġenti sostenibbli u inklussiv,
COM(2010)2020 finali, 3.3.2010.
[3]               Il-Komunikazzjoni mill-Kummissjoni lill-Parlament
Ewropew, il-Kunsill, il-Kumitat Soċjali u Ekonomiku Ewropew u l-Kumitat
tar-Reġjuni u l-parlamenti nazzjonali: Ir-Reviżjoni tal-Baġit
tal-UE, COM(2010) 700 finali, 19.10.2010. 
[4]               Il-Komunikazzjoni mill-Kummissjoni lill-Parlament
Ewropew, lill-Kunsill, lill-Kumitat Ekonomiku u Soċjali Ewropew u
lill-Kumitat tar-Reġjuni: Baġit għall-Ewropa 2020, COM(2011) 500
finali, 29.6.2011.
[5]               Il-5 Rapport dwar il-Koeżjoni Ekonomika
Soċjali u Territorjali, Novembru 2010.
[6]               Dokument ta' Ħidma tal-Persunal tal-Kummissjoni: Ir-riżultati
tal-konsultazzjoni pubblika dwar il-konklużjonijiet tal-ħames rapport
fuq il-koeżjoni ekonomika, soċjali u territorjali,
SEC(2011) 590 finali, 13.5.2011.
[7]               COM(2010) 700 finali, 19.10.2010.
[8]               ĠU C , , p. .
[9]               ĠU C , , p. .
[10]             ĠU L , , p. .
[11]             ĠU L 275, 25.10.2003, p. 32.
[12]             Komunikazzjoni mill-Kummissjoni: Ewropa 2020 –
Strateġija għal tkabbir intelliġenti, sostenibbli u inklussiv,
COM(2010) 2020 finali, 3.3.2010.
[13]             ĠU L 55, 28.2.2011, p. 13.
[14]             ĠU L 210, 31.7.2006, p. 1.
[15]             Imwaqqfin bħala netwerk ekoloġiku Ewropew
koerenti ta' żoni speċjali għall-konservazzjoni skont
l-Artikolu 3(1) tad-Direttiva tal-Kunsill 92/43/KEE
tal-21 ta' Mejju 1992 dwar il-konservazzjoni tal-ħabitat
naturali u tal-fawna u l-flora selvaġġa,
ĠU L 206, 22.7.1992, p. 7.